text: Alexander gav hverken Falck eller Politi ekstra arbejde
  13 december 2014 kl. 06.46
  Stormen Alexander endte med slet ikke at blive en storm.
  Falck, DSB, Politiet og andre myndigheder var klar til det helt store blæsevejr i går, men det blev en storm i et glas vand. For Alexander blev ikke i nærheden af så voldsom som først antaget.
  Falck i Syddanmark havde kaldt ekstra mandskab ind og var i løbet af dagen klar til det helt store, men som eftermiddagen skred frem, stod det klart, at de opgaver der ventede ville være begrænset.
  - Klokken 18.30 besluttede vi at geare vores mandskab ned. Der kunne vi godt se, at der ikke rigtigt ville være brug for så mange. Vi havde dem stadigvæk i baghånden, hvis det ville blive nødvendigt, men det endte det slet ikke med, fortæller Louise Fallesen fra Falck.
  De eneste skader der skete som følge af Alexander var, at der få steder blevet revet tagsten løs ligesom enkelte huse der var under renovering i Kolding og Vejle fik mindre vandskader.
  Også for politiet var det i går en rolig eftermiddag aften. Klokken 17 lukkede de deres kommandocentral i Esbjerg.
  